Ikäystävällinen lokakuu – Hyvinvointi-infot jatkuvat maakunnassa

Vanhustenviikkoa vietetään valtakunnallisesti 6.–12.10.2025 Onni kasvaa yhteisössä -teemalla. Teemaa juhlitaan koko vuoden, ja yhteisöjä sekä organisaatioita kannustetaan järjestämään toimintaa ikääntyneille erityisesti viikon aikana. Etelä-Karjalan hyvinvointialue tuo asian esiin koko lokakuun ajan Ikäystävällinen lokakuu -kokonaisuudella. Ikäystävällinen lokakuu tuo koko kuukauden ajan näkyväksi ikääntyneiden hyvinvointia tukevia palveluja, tapahtumia ja arjen kohtaamisia eri puolilla maakuntaa.

Hyvinvointi-infot jatkuvat – uusia paikkakuntia mukana

Lokakuun keskeinen sisältö ovat ikääntyneiden Hyvinvointi-infot, joissa tarjotaan tietoa muun muassa ravitsemuksesta, yksinäisyyden ehkäisystä, turvallisista ihmissuhteista, asumisratkaisuista sekä suunterveydestä ja terveyspalveluista. Infotilaisuuksien yhteydessä on paikan päällä mahdollista saada opastusta Oma Ekhvan käyttöön sekä Tarmoa-verkkopalveluun. Lisäksi Parikkalan info suoratoistetaan. Tilaisuudet on suunnattu ensisijaisesti yli 65-vuotiaille, mutta niihin ovat tervetulleita kaikki aiheesta kiinnostuneet.

– Hyvinvointi-infot jatkuvat tänä vuonna jo toista kertaa, ja asukkaiden toiveiden myötä ne järjestetään nyt myös Joutsenossa ja Ylämaalla. Haluamme muistuttaa, että ikäystävällisyys rakentuu arjen teoista, saavutettavista palveluista ja yhteisöllisyydestä. Lokakuun aikana nostamme esiin, mitä tukea ja palveluita alueen ikääntyneille on tarjolla, kertoo infojen tapahtumista vastaava Sari Lind Etelä-Karjalan hyvinvointialueelta.

Webinaari avaa teemakuukauden

Ikäystävällinen lokakuu käynnistyy Ikäystävällinen Etelä-Karjala -webinaarilla 29.9. Webinaari on suunnattu hyvinvointialueen ammattilaisille, järjestöille, yhteistyökumppaneille ja vaikuttamistoimielimille, mutta se sopii katsottavaksi myös ikääntyneille ja heidän läheisilleen.

Kutsumme mukaan tekemään hyvää

Haastamme kunnat, järjestöt ja yhteisöt edistämään ikääntyneiden hyvinvointia ja jakamaan hyviä tekoja myös sosiaalisessa mediassa. Kyse voi olla pienestä teosta, hyvinvointivinkistä, tapahtumasta tai arjen kohtaamisesta – kaikki lasketaan. Käytä julkaisuissasi hashtagia #IkäystävällinenEteläKarjala.

INFOT 2025:

2.10. Taipalsaari, kunnantalo klo 12-16
6.10. Savitaipale, koulukeskus, klo 12.30-16
8.10. Parikkala, Harjulinna, klo 12-16 (striimaus)
9.10. Luumäki, seuratalo Joukola, klo 12-16
20.10. Lemi, koulukeskus, klo 12-16
16.10. Lappeenranta, kaupungintalon valtuustosali, klo 12-16
15.10. Rautjärvi, kunnantalon valtuustosali, klo 12-16
21.10. Ruokolahti, koulukeskuksen Leijonasali, klo 12-16
23.10. Joutseno, nuorisotila Rientola, klo 12-16
28.10. Ylämaa, Ylämaan Palvelukeskus Kosenkoti, klo 12-16

Huom! Imatralla hyvinvointi-info järjestettiin jo elokuussa osana Liikettä arkeen -tapahtumaa.

Klikkaamalla paikkakuntaa pääset näkemään tarkan ohjelma infon osalta Etelä-Karjalan tapahtumakalenterista.

Lisätietoja:

Sari Lind, erityisasiantuntija, p. 040 635 0646, sari.lind@ekhva.fi

Uutista päivitetty:
26.9. klo 13.45 Lisätty Etelä-Karjalan tapahtumakalenterin linkit info-laatikkoon jokaisen kunnan osalta.
16.10. klo 12.20 Vaihdettu Ylämaan infon paikka Kosenkodiksi (aiemmin urheilu- ja nuorisotalo).